
# Гөлзадә Бәйрәмова: «Нәрсә ул бәхет?»

(ШИГЫРЬ)

«Бөтен нәрсәм бар, бәхет кенә юк».

Өлкән яшьтәге бер шагыйрь сүзләре.

Илсезгә – ил ул бәхет,

Җирсезгә – җир ул бәхет,

Йортсызга – йорт ул бәхет.

Күзсезгә – күз ул бәхет,

Телсезгә – тел ул бәхет,

Сүзсезгә – сүз ул бәхет.

Парсызга – пар ул бәхет,

Ярсызга – яр ул бәхет,

Сырхауга саулык бәхет.

Болар синең бар да бар.

Юксылларга бер күз сал.

Көфер сүз шайтаннан, диләр,

«Шөкер» сүзен искә ал.

Юк, димә, син, зарланма,

Зарлар – зарга иш була.


Бәхетнең ни икәнлеген

Дөм бәхетсездән сора.

Сора ятим балалардан,

Сора ялгыз җаннардан,

Сора иреккә сусаган

Гаепсез тоткыннардан.

Син – ил күргән, син – җир күргән,

Гомерең – гомерләнгән.

Сорамасаң да беләсең

Бәхетнең,

Мәңгелек түгеллеген.

Акыл өйрәтүем түгел,

Үзең – акыл иясе.

Бәхетнең ни икәнлеген

Килде сөйләп бирәсем.


Следите за самым важным и интересным в Telegram-каналеТатмедиа

## Нет комментариев
Гөлзадә Бәйрәмова: «Нәрсә ул бәхет?»